Author: administrator
Last saved by: viktoria.radvanska
Company: Abyss

Predkladacia správa

 
Správa o bezpečnosti Slovenskej republiky za rok 2010 (ďalej len ,,správa“) bola spracovaná na základe ustanovenia § 2 písmeno a) odsek 3 zákona č. 110/2004 Z. z. o fungovaní Bezpečnostnej rady SR v čase mieru, podľa ktorého Bezpečnostná rada SR posudzuje a raz ročne predkladá vláde SR na prerokovanie správu s návrhmi opatrení.  Správa bola spracovaná  medzirezortnou pracovnou skupinou v gescii predsedu Bezpečnostnej rady SR podľa Metodiky na vypracúvanie správy o bezpečnosti Slovenskej republiky, schválenej uznesením Bezpečnostnej rady SR č. 238 z 26.11. 2008.
 
 Správa bola vypracovaná z podkladov, ktoré vypracovali a predložili vecne príslušné ministerstvá, ostatné ústredné orgány štátnej správy,  štátne orgány, ako aj bezpečnostné rady obvodných úradov v sídle kraja v zmysle schválenej obsahovej štruktúry materiálu. Jej obsahom sú vonkajšie a vnútorné aspekty bezpečnostnej situácie. Stručne hodnotí  úroveň bezpečnosti SR a realizáciu jej bezpečnostných záujmov. Poukazuje na hlavné nedostatky, ktoré môžu mať negatívny vplyv na bezpečnosť občana a štátu. Hlavnou prioritou činnosti všetkých ministerstiev, ostatných ústredných orgánov štátnej správy a OÚ v otázkach bezpečnosti sa stala realizácia úloh vyplývajúcich  z rozpracovania Programového vyhlásenia vlády SR na ich konkrétne podmienky.
 
Vláda SR trvalo venovala pozornosť zaručeniu bezpečnosti SR. Bezpečnostná rada SR ako poradný orgán vlády SR koordinovala v súčinnosti s ministerstvami, ostatnými ústrednými orgánmi štátnej správy a ďalšími štátnymi orgánmi prípravu dokumentov riešiacich bezpečnosť štátu. Z predloženej správy vyplýva, že bezpečnosť SR bola zabezpečená. Spôsoby vyrovnania sa s problémami a rizikami sú vyjadrené priebežne v celom materiáli a v návrhoch opatrení. Takéto pravidelné objektívne hodnotenie zabezpečuje mať nielen nepretržitý prehľad o stave bezpečnosti, ale v prípade potreby hodnotenie umožňuje aj včasnú korekciu cieľov a úloh bezpečnostnej politiky z úrovne vlády SR s dosahmi na zdokonalenie bezpečnostného systému SR. V záverečnej časti sú navrhované opatrenia na skvalitnenie stavu bezpečnosti SR v ďalšom období.
 
Materiál prešiel medzirezortným pripomienkovým konaním, pripomienky vecného charakteru boli zapracované a na rokovanie vlády SR sa predkladá bez rozporov. Materiál nemá vplyv na rozpočet verejnej správy, sociálne vplyvy, vplyv na životné prostredie a vplyv na informatizáciu spoločnosti.